4429 Hou my teen jou - Forum 2.0 - jimileroux.com
4429 Hou my teen jou
Posted by Wykus Louw on April 7, 2021 at 6:07pm in Padlangs oordenkings
[Sy] 6 Dra my soos 'n seël teen jou hart, soos 'n seël aan jou arm; want liefde is kragtig soos die doderyk – die liefdesgloed is 'n vlammende vuur, 'n verterende vlam. Hoogl. 8:6 BDV
Die bruid van Hooglied wag vir haar bruidegom om te kom. Dis 'n tyd vol verlange, waarin sy gedurig dink aan die ontmoeting wat voorlê. Sy vra dat hy ook altyd aan haar sal dink. Hy moet haar teen sy bors hou, by wyse van spreke, soos sy persoonlike seël wat aan 'n ketting om sy nek hang. 'n Seël is in hulle tyd gebruik om te bevestig dat dokumente eg is.
Onthou dat die Here vir ons ook seëls gegee het, as die bewyse dat sy verbond met ons eg is. Die doop en nagmaal is sulke "tekens en seëls", onder andere. As ons dit gebruik, herinner dit ons aan Hom en bevestig en verseël dit telkens weer sy beloftes. Die Here het ons inderdaad lief en het ons aan Hom verbind. Hy dink altyd aan ons, sê sy Woord. Hy sál vir ons sorg en sál na ons terugkeer. Bly jy ook net getrou aan jou Bruidegom en aan jou verbond!
Hemelse Vader, dankie vir u verbintenis aan ons, onderteken in die bloed van Jesus. U bly getrou daaraan; ek kan daarop staatmaak! Ek bid, Here, dat U ook sal kan staatmaak op mý getrouheid. Maak my getrou, hou my liefde brandend, laat my volhard en maak my vrugbaar in hierdie tyd waarop ons op U wag. Amen.